कहानी: विद्या चौहान (रवीना टंडन) जो एक स्कूल टीचर हैं उनका और उनकी टीनएज बेटी टीया (अलीशा खान) का रेप होता है, उनके साथ मारपीट होती है और उन्हें बीच सड़क पर छोड़ दिया जाता है। इस घटना के बाद टीया की मौत हो जाती है जबकि विद्या बच जाती है। इस पूरे मामले की जांच में पुलिस जहां अपनी चप्पल घिस रही है वहीं, विद्या आरोपियों से खुद बदला लेने की ठानती है। ये कहानी दिल्ली शहर की है जिसे अक्सर भारत के रेप कैपिटल के तौर पर जाना जाता है। इस फिल्म का मुख्य उद्देश्य महिलाओं के खिलाफ आए दिन हो रहे अत्याचार के खिलाफ आवाज उठाना है। इसलिए आप इस मकसद के लिए फिल्म की तारीफ कर सकते हैं। लेकिन फिल्म में इस जघन्य अपराध और इसके बाद होने वाली घटनाओं में जरूरत से ज्यादा ड्रामा दिखाया गया है। फिल्म शुरू होने के कुछ ही मिनटों बाद आप देखते हैं कि दोनों मां-बेटी सड़क पर एक गलत टर्न ले लेती हैं और अनजाने में अपूर्व मलिक (मधुर मित्तल) के घर पहुंच जाती हैं जो किसी राजनेता का जिद्दी बेटा है। पैसे और शराब के नशे में चूर अपूर्व और उसके दोस्तों का गैंग बेहद नृशंस तरीके से विद्या और टीया का रेप करते हैं। इस घटना को देखकर ऑडियंस को भी दुख होता है। इससे पहले की आप इस घटना से उबर पाएं विद्या और टीया को निर्भया वाली घटना की तरह कार से बाहर सड़क पर फेंक दिया जाता है। इस पूरी घटना का मकसद लोगों को उनकी नींद से जगाना है लेकिन बेहतर नतीजे पाने के लिए फिल्म के स्क्रीनप्ले और चरित्र चित्रण को और मजबूत बनाने की जरूरत थी। ऐसा नहीं होने की वजह से यह पूरी घटना एक ड्रिल की तरह लगती है। विद्या अस्पताल में भर्ती है लेकिन उसका असंवेदनशील पति अपनी बेटी की मौत का तो शोक मनाता है लेकिन पत्नी के साथ हुई घटना के बाद उसे तलाक देना चाहता है। इस दौरान विद्या की एक दोस्त रितू (दिव्या जगदाले) उसकी मदद करती है। फिल्म में पुलिसवालों का रोल भी घिसा पिटा है जो यह कहते हुए सुने जाते हैं- 'पीएम देश को शेप करने की बात कर रहे हैं और यह रेप की बात कर रही है।' इसके बाद विद्या अपने बैंडेज हटाकर ट्रेडमिल पर दौड़ना शुरू करती है ताकि वह अपने साथ हुई इस घटना का बदला ले सके। एक एक कर वह उन लोगों की हत्या की साजिश रचती है जिसने उसके साथ यह गलत हरकत की थी। चूंकि उसके साथ हुई यह घटना इतनी भयंकर थी कि शुरुआत में तो आप विद्या के साथ हमदर्दी जताते हैं लेकिन बाद में उसके द्वारा की जा रही हिंसा भी उतनी ही ज्यादा परेशान करने वाली बन जाती है। रवीना ने न्याय पाने के जुगत में लगी एक पीड़ित महिला के किरदार को बखूबी निभाया है। लेकिन फिल्म में जितना खून खराबा दिखाया गया है वह आपको सोचने पर मजबूर कर देता है कि इसमें ज्यादा बुरा क्या था। वह रेप की घटना या फिर उस अपराध को अंजाम देने वाले दोषियों के साथ हुआ खून खराबा।